Izvor: Tanjug/Dimitrije Goll

Predsednik Srbije Aleksandar Vučić izjavio je da je prihvatio zahtev za penzionisanje načelnika Generalštaba Vojske Srbije Ljubiše Dikovića, a na njegovo mesto je postavljen general-potpukovnik Milan Mojsilović.

Vučić se sastao sa Ministrom odbrane i predstavnicima Generalštaba i nakon konsultacija doneo više ukaza u nameštenju i smenjivanju u vrhu VS.

"Ovo su velike promene od kojih očekujemo dodatnu, novu energiju, još bržu modernizaciju, jačanje Vojske Srbije kao odvraćajućeg faktora. Ne spremamo se za ratove, ali moramo da imamo dobro obučenu armiju kako bi odvratili svakog potencijalnog agresora", rekao je Vučić.

On je zahvalio Dikoviću na "službi, časti i ljubavi prema Srbiji" i dodao da je doneo ukaz o odlikovanju Dikovića najvišim državnim odlikovanjem, ordenom Karađorđeve zvezde prvog stepena. Vučić je napomenuo da je dosadašnji načelnik Generalštaba bio "zatvaran od strane neprijateljskih snaga u Bosni i Hercegovini, da se suprotstavljao NATO agresiji", kao i da je bio oficir koji je najduže bio na čelu Generalštaba Vojske Srbije.

Izvor: N1

Naveo je i da od novog načelnika Generalštaba očekuje veći priliv ljudi u VS, što će kako je dodao, biti težak odgovoran posao za Mojsilovića.

"Situacija u svetu je takva da nije lako predviđati događaje, Srbija ima tešku situaciju sa Kosovom i Meohijom, a neke države u okruženju Srbe doživljavaju kao remetilački faktor", dodao je Vučić.

Vojni sindikat Srbije čestitao je general-potpukovniku Milanu Mojsiloviću postavljenje na mesto načelnika Generalštaba Vojske Srbije, i poželeo mu da tu dužnost obavlja "posvećeno i profesionalno".

Taj sindikat je čestitao i svim unapređenim i novopostavljenim oficirima i izrazio nadu "da će ova dugo iščekivana kadrovska rešenja doprineti boljitku i unapredjenju celokupnog stanja u vojsci".

Ko je Milan Mojsilović

Milan Mojsilović postavljen je na mesto pomoćnika ministra odbrane za politiku odbrane rešenjem Vlade u junu ove godine. Pre toga od 2013. do 2017. godine obavljao je dužnost šefa Vojnog predstavništva u Misiji Republike Srbije pri NATO u Briselu. Završio je Vojnu Akademiju, Komandno-štabnu školu i Školu nacionalne odbrane u Beogradu.

Od značajnijih internacionalnih kurseva završio je izvršni program u trajanju od četiri meseca u Evropskom koledžu za bezbednosne studije. Od značajnijih operativnih dužnosti obavljao je dužnost načelnika operativnog odelenja u Komandi operativnih snaga Vojske Srbije, zamenika komandanta Združene operativne komande u Generalštabu i komandanta Kopnene vojske. U periodu od godinu dana od oktobra 2013. godine, pored dužnosti šefa vojnog predstavnika u Misiji Republike Srbije pri NATO, obavljao je dužnost predsedavajućeg međunarodne savetodavne grupe u centru za bezbednosnu saradnju RACVIAC.

Rođen je 3. avgusta 1967. godine u Kosovskoj Mitrovici. Oženjen je i ima sina.

Još promena u vrhu vojske

Izvor: Tanjug/Dimitrije Goll

Vučić je doneo odluku o promenama u vrhu vojske. Zamenik načelnika GŠ VS biće general major Petar Cvetković, dosadašnji direktor Vojno-bezbednosne agencije (VBA).

VBA od sada će voditi Đuro Jovanić, a upravljanje nad Vojno-obaveštajnom agencijom preuzima brigadni general Zoran Stojković.

General major Goran Radovanović postavljen je za rektora Univerziteta odbane, a general major Bojan Zrnić je postao načelnik Vojno-medicinske akademije (VMA).

General major Mladen Vuruna je novi načelnik uprave za odbrambene tehnologije, a general major Mile Jelić postaje direktor Inspektorata odbrane.

Načelnik uprave za telekomunikacije i informatiku GŠ VS postaje pukovnik Ljubiša Đolović, a brigadni general Miroslav Talijan, dosadašnji načelnik Vojne akademije, postaje komandant Specijalne brigade.

U čin brigadnog generala unapređeni su pukovnici: Uglješa Jovičić, Rajko Milovanović, Vladeta Baltić, Željko Kuzmanović, Predrag Grbić, Slobodan Stopa, Aleksandar Bijelić, Željko Bilić, Miroslav Talijan i Zoran Stojković.

U čin general majora unapredjeni su brigadni generali: Mile Jelić, Petar Cvetković, Duško Žarković i Ilija Todorov.